CELEX: 32010R0387
Language: mt
Date: 2010-05-06
Title: Regolament tal-Kummissjoni (UE) Nru 387/2010 tas- 6 ta’ Mejju 2010 li jemenda r-Regolament (KE) Nru 1121/2009 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 73/2009, fir-rigward tar-rekwiżit tal-erja minima għall-pagamenti tranżizzjonali tal-frott u l-ħxejjex f’Ċipru u l-iskema ta’ pagament uniku għall-bdiewa fil-Polonja u s-Slovakkja

7.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 114/1
            
         REGOLAMENT TAL-KUMMISSJONI (UE) Nru 387/2010
   tas-6 ta’ Mejju 2010
   li jemenda r-Regolament (KE) Nru 1121/2009 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 73/2009, fir-rigward tar-rekwiżit tal-erja minima għall-pagamenti tranżizzjonali tal-frott u l-ħxejjex f’Ċipru u l-iskema ta’ pagament uniku għall-bdiewa fil-Polonja u s-Slovakkja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka ir-Regolament (KE) Nru 1782/2003 (1), u b’mod partikolai l-Artikolu 142(c) u (e) tiegħu,
   Billi:
   
               (1)
            
            
               Skont l-Artikolu 5(1) tar-Regolament tal-Kummissjoni (KE) Nru 1121/2009 tad-29 ta’ Ottubru 2009 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 73/2009 fir-rigward tal-iskemi ta’ appoġġ għal bdiewa previsti fit-Titoli IV u V tiegħu (2), il-pagamenti tranżizzjonali tal-frott u l-ħxejjex msemmija fl-Artikolu 1(1)(g) ta’ dak ir-Regolament jistgħu jingħataw biss fl-erjas li kienu suġġetti għal applikazzjoni tal-għajnuna għal mill-inqas 0,3 ettaru. Permezz tal-ittri tat-18 ta’ Frar 2010 u l-1 ta’ Marzu 2010, Ċipru għarraf lill-Kummissjoni dwar id-daqs speċifiku tal-impriżi agrikoli u l-istruttura tal-applikazzjonijiet għall-għajnuna għall-pagamenti tranżizzjonali tal-frott u l-ħxejjex mogħtija għall-frott taċ-ċitru. B’riżultat ta’ dawn, l-erja minima li għaliha se jingħata dan il-pagament trid tonqos għal 0,1 ettaru.
            
         
               (2)
            
            
               L-Artikolu 124(1) tar-Regolament (KE) Nru 73/2009 jistipula ir-regoli li jiffissaw l-erja agrikola tal-Istati Membri l-ġodda taħt l-iskema ta’ pagament uniku pprovduta fl-Artikolu 122 ta’ dak ir-Regolament.
            
         
               (3)
            
            
               F’konformità mal-Artikolu 89 tar-Regolament (KE) Nru 1121/2009, l-erja agrikola għall-Polonja u l-erja agrikola għas-Slovakkja qegħdin stipulati fl-Anness VIII għal dak ir-Regolament.
            
         
               (4)
            
            
               Permezz tal-ittra tal-1 ta’ Diċembru 2009, il-Polonja għarrfet lill-Kummissjoni li għamlet reviżjoni tal-erja agrikola utilizzata li hija eliġibbli għall-iskema ta’ pagament uniku skont l-erja, kif jissemma fl-Artikolu 124(1) tar-Regolament (KE) Nru 73/2009. Ir-reviżjoni saret wara l-aġġornament tas-sistema ta’ identifikazzjoni tal-ħbula agrikoli msemmija fl-Artikolu 17 tar-Regolament (KE) Nru 73/2009, li wriet li l-parti tal-erja agrikola utilizzata li hija miżmuma f’kundizzjoni agrikola tajba fit-30 ta’ Ġunju 2003 kienet iżgħar minn kemm kienet stmata qabel. L-erja agrikola għall-iskema ta’ pagament uniku skont l-erja għalhekk għandha tonqos għal 14 137 000 ettaru.
            
         
               (5)
            
            
               Permezz tal-ittra tal-4 ta’ Jannar 2010, is-Slovakkja għarrfet lill-Kummissjoni li għamlet reviżjoni tal-erja agrikola utilizzata li hija eliġibbli għall-iskema ta’ pagament uniku skont l-erja, kif jissemma fl-Artikolu 124(1) tar-Regolament (KE) Nru 73/2009. Ir-reviżjoni hija konsegwenza tal-esperjenza miksuba fis-snin riċenti mill-verifikazzjoni tal-kundizzjonijiet ta’ eliġibbiltà għall-pagament uniku skont l-erja taħt l-iskema ta’ pagament uniku skont l-erja, li wriet li l-parti tal-erja agrikola utilizzata li hija miżmuma f’kundizzjoni agrikola tajba fit-30 ta’ Ġunju 2003 kienet iżgħar minn kemm kienet stmata qabel. L-erja agrikola għall-iskema ta’ pagament uniku skont l-erja għalhekk għandha tonqos għal 1 865 000 ettaru.
            
         
               (6)
            
            
               Ir-Regolament (KE) Nru 1121/2009 għandu għalhekk jiġi emendat skont dan.
            
         
               (7)
            
            
               L-emenda proposta permezz ta’ dan ir-Regolament għandha tapplika għall-perjodi tal-primjum li jibdew mill-1 ta’ Jannar 2010.
            
         
               (8)
            
            
               Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni għall-Pagamenti Diretti,
            
         ADOTTAT DAN IR-REGOLAMENT:
   Artikolu 1
   Ir-Regolament (KE) Nru 1121/2009 huwa emendat kif ġej:
   
               (1)
            
            
               Fl-Artikolu 5(1), it-tielet subparagrafu għandu jinbidel b’dan li ġej:
               “Fil-każ tal-Greċja u Ċipru, il-pagamenti tranżizzjonali għall-frott u l-ħxejjex imsemmijin fl-Artikolu 1(1)(g) għandhom jingħataw biss għall-erjas, għal kull tip ta’ għalla, li kienu s-suġġett ta’ applikazzjoni għal talanqas 0.1 ettaru, fejn kull raba’ agrikolu kkoltivat jaqbeż id-daqs minimu stabbilit mill-Istat Membru fi ħdan il-limitu provdut bl-Artikolu 13(9) tar-Regolament (KE) Nru 1122/2009.”
            
         
               (2)
            
            
               L-Anness VIII huwa emendat kif ġej:
               
                           (a)
                        
                        
                           Ir-ringiela li tikkonċerna l-Polonja għandha tinbidel b’dan li ġej:
                           
                                       “Il-Polonja
                                    
                                    
                                       14 137 ”
                                    
                                 
                     
                           (b)
                        
                        
                           Ir-ringiela li tikkonċerna s-Slovakkja għandha tinbidel b’dan li ġej:
                           
                                       “Is-Slovakkja
                                    
                                    
                                       1 865 ”
                                    
                                 
                     
         Artikolu 2
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   Għandu japplika għall-applikazzjonijiet għall-għajnuna marbutin mal-perjodi tal-primjum li jibdew fl-1 ta' Jannar 2010.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-6 ta’ Mejju 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 30, 31.1.2009, p. 16.
   
      (2)  ĠU L 316, 2.12.2009, p. 27.